ເຫດການກໍ່ຄວາມຮຸນແຮງ ດໍາເນີນສືບຕໍ່ມາໃນອີຈິບ ເປັນມື້ທີສີ່
ພວກ​ປະ​ທ້ວງ​ໄດ້​ຮຽກຮ້ອງ​ໃຫ້​ ສະພາ​ທະຫານ​ທີ່​ປົກຄອງ​ປະ​ເທດ​ ຢູ່​ໃນ​ເວລາ​ນີ້​ ຈົ່ງ​ມອບ​ອໍານາດ​ໃຫ້​ແກ່​ ລັດຖະບານ​ພົນລະ​ເຮືອນ.
ພວກປະທ້ວງແລະຕໍາຫລວດໃນອີຈິບໄດ້ປະທະກັນອີກໃນວັນອາທິດມື້ນີ້ ເປັນມື້ທີສີ່ລຽນ ຕິດ ຢູ່ນະຄອນຫລວງໄຄໂຣ ເວລາພວກເຈົ້າໜ້າທີ່ຮັກສາຄວາມປອດໄພ ພະຍາຍາມຈະ ປ້ອງກັນບໍ່ໃຫ້ພວກປະທ້ວງເຂົ້າໄປໃກ້ຕຶກໂຮງການຕ່າງໆຂອງລັດຖະບານຢູ່ໃນເມືອງ ຫລວງນັ້ນ ພວກປະທ້ວງໄດ້ຮຽກຮ້ອງໃຫ້ສະພາທະຫານທີ່ປົກຄອງປະເທດຢູ່ໃນເວລານີ້ຈົ່ງມອບອໍາ ນາດໃຫ້ແກ່ລັດຖະບານພົນລະເຮືອນ ພວກເຈົ້າໜ້າທີ່ອີຈິບກ່າວວ່າ ມີຜູ້ເສຍຊີວິດແລ້ວຢ່າງໜ້ອຍ 12 ຄົນ ແລະ ອີກ 2,500 ຄົນໄດ້ຮັບບາດເຈັບ ນັບຕັ້ງແຕ່ເກີດຄວາມຮຸນແຮງຂຶ້ນ ເມື່ອວັນພະຫັດຜ່ານມານີ້ ເຫດການກໍ່ຄວາມຮຸນແຮງແມ່ນລະເບີດຂຶ້ນ ຍ້ອນຄວາມໂກດແຄ້ນຂອງປະຊາຊົນຕໍ່ພວກ ກໍາລັງຮັກສາຄວາມປອດໄພ ທີ່ບໍ່ເຂົ້າຂັດຂວາງການຕໍ່ສູ້ກັນ ແລະປ້ອງກັນການຕື່ນຕົກໃຈ ແລ່ນຢຽບກັນຕາຍ ຫລັງຈາກການແຂ່ງ ຂັນກິລາເຕະບານເມື່ອວັນພຸດຜ່ານມາ ທີ່ເມືອງ Port Said ທີ່ຍັງຜົນໃຫ້ມີຜູ້ເສຍຊີວິດ 74 ຄົນນັ້ນ ເມື່ອວັນເສົາວານນີ້ ຕໍາຫລວດທີ່ນະຄອນຫລວງໄຄໂຣ ໄດ້ຍິງລະເບີດນໍ້າຕາ ແລະປືນລົມ ໃສ່ພວກເດີນຂະບວນປະທ້ວງ ທີ່ພາກັນຮ້ອງໂຮ ຮ້ອງດ່າ ແລະຂວ່າງກ້ອນຫິນ ຢູ່ໃກ້ຕຶກ ກະຊວງພາຍໃນທີ່ມີຕໍາຫລວດຍາມຢ່າງໜາແໜ້ນນັ້ນ ໃນຂະນະທີ່ຢູ່ອີກຟາກນຶ່ງຂອງຖະ ໜົນ ຕຶກກະຊວງພາສີກໍາລັງລຸກເປັນໄຟ ພວກລົດໂຮງໝໍ ແລະພວກອາສາສະໝັກ ໄດ້ ຫອບພວກບາດເຈັບໜີອອກຈາກການຕໍ່ສູ້ກັນ ຜ່ານຖະໜົນຕ່າງໆທີ່ເຕັມໄປດ້ວຍສິ່ງຫັກ ພັງນັ້ນ